**Aici**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aici, unde mai e o ţară,

Aici, unde mai e un neam,

Aici, unde o rugăciune

Încă mai cântăreşte-un gram.

Aici, unde încă bunicii

Se sprijină de gard şi vin

La porţi să caute pe uliţi

Nepoţii care mai revin.

Aici, unde, sub talpa crucii,

Încă străbunii străjuiesc

Şi unde n-a uitat pământul

S-asculte plugul românesc.

Aici, s-a aciuat minciuna

Cea mârşavă dintru-nceput

Şi nedreptatea cea vicleană

Prea multe cuiburi şi-a făcut.

Aici, dospind în noi, răbdarea

Parcă-a răbdat deja prea mult

Şi a crescut a ei plămadă

Prea multă teamă de-nceput.

Aici, unde se fură vise

Şi veacurile nu-s de-un veac,

Căci s-a furat ceva din ele

Şi prea mulţi ştiu, şi prea mulţi tac.

Aici, cât încă e o ţară,

Aici, cât încă e un neam,

Mai încolţeşte-n ţarini bobul

Şi licăre lumini în geam.

Aici, nu a murit speranţa,

Aici, tăişurile dorm,

Dar încă lacrimile noastre

Le-ascut tăcând, le-ascut în somn.